Virallinen lehti nro C 196 , 22/06/1998 s. 0116



KIRJALLINEN KYSYMYS E-0099/98 neuvostolle esittäjä(t): Umberto Bossi (NI) (30. tammikuuta 1998) Aihe: Toimet laitonta siirtolaisuutta vastaan Euroopassa Albanialaisten siirtolaisten aiheuttama tilanne synnytti Italiassa kiivasta, joskin pääosin turhaa ja käsittämättömän tarkoitushakuista keskustelua, joka viime päivinä on kiihkeänä käynnistynyt uudelleen samantapaisen kurditilanteen vuoksi. Kansainvälisten lähteiden mukaan Puglian rannikolle on tulossa tuhansittain kurdeja, joita vainotaan heidän alueillaan Turkissa ja Irakissa, mikä aiheuttaa erittäin kriittisen tilanteen terveyden ja yleisen järjestyksen kannalta. Viralliset tiedot kertovat, että rikollisuus on lisääntynyt huolestuttavasti (varsinkin Pohjois-Italian suurissa kaupungeissa ja niiden ympäristössä) juuri albanialaisten uskomattoman tehokkaasti järjestäytyneen rikollisuuden takia (paritus ja huumekauppa): albanialaiset, sekä laittomat että lailliset siirtolaiset, ovat pystyneet hieman yli vuodessa luomaan todellisen rikosimperiumin. Italian kelvoton yhteisön ulkopuolelta tulevia siirtolaisia koskeva lainsäädäntö (ns. Martellin lait) sallii laittomien siirtolaisten oleskelun maassa 15 päivän ajan, jonka jälkeen he poistuvat maasta täysin vapaaehtoisesti: on selvää, että tällaiset säännökset helpottavat heidän siirtymistään muihin Euroopan maihin (erityisesti Saksaan, Ranskaan ja Itävaltaan). Aikooko neuvosto toimia konkreettisesti saadakseen Turkin, jonka kanssa Eurooppa parhaillaan keskustelee sen liittymisestä unioniin, lopettamaan kurdikansaan kohdistamansa ihmisoikeusloukkaukset? Aikooko neuvosto hyväksyä oikeustoimia estääkseen Eurooppaan pyrkivien laittomien yhteisön ulkopuolisten siirtolaisten tulon? Eikö tämä merkitse sitä, että jäsenvaltioiden olisi sovitettava yhteen lainsäädäntönsä siten, että otettaisiin vastaan ainoastaan ne siirtolaiset, joille voidaan tarjota vakituista työtä, säädylliset elinolosuhteet ja asianmukaiset sosiaalipalvelut? Mitä neuvosto aikoo tehdä kolmansista maista Eurooppaan tulevien rikollisjärjestöjen leviämisen estämiseksi? Vastaus (7. huhtikuuta 1998) Euroopan unioni pitää ihmisoikeuksien ja perusvapauksien kunnioittamista erittäin tärkeänä. EU:n ja Turkin välisen vuoropuhelun ja yhteistyön puitteissa ihmisoikeuksien edistämistä pidetään perustavanlaatuisena tavoitteena. Mitä tulee säädöksiin, joita neuvosto on antanut laittoman maahanmuuton torjumiseksi, viitataan neuvoston vastaukseen kirjalliseen kysymykseen N:o E-3773/97. Kolmansien maiden kansalaisten pääsyä jäsenvaltioiden alueelle koskevista edellytyksistä on annettu useita säädöksiä. Maahanmuuttoasioista vastaavat ministerit antoivat Kööpenhaminassa 1. kesäkuuta 1993 pidetyssä istunnossaan päätöslauselman perheiden yhdistämistä koskevien kansallisten politiikkojen yhtenäistämisestä. Sen jälkeen neuvosto on antanut seuraavat päätöslauselmat: - neuvoston päätöslauselma, annettu 20 päivänä kesäkuuta 1994, työskentelyä varten jäsenvaltioiden alueelle saapuvien kolmansien maiden kansalaisten maahantulon sallimisen rajoittamisesta (EYVL C 274, 19.9.1996, s. 3), - neuvoston päätöslauselma, annettu 30 päivänä marraskuuta 1994, jäsenvaltioiden alueelle itsenäisinä ammatinharjoittajina toimimista varten saapuvien kolmansien maiden kansalaisten maahantulon sallimisen rajoituksista (EYVL C 274, 19.9.1996, s. 7), ja - neuvoston päätöslauselma, annettu 30 päivänä marraskuuta 1994, kolmansien maiden kansalaisten pääsystä jäsenvaltioiden alueelle opiskelua varten (EYVL C 274, 19.9.1996, s. 10). Neuvosto valvoo säännöllisesti näiden säädösten täytäntöönpanoa jäsenvaltioissa kolmansien maiden kansalaisten vastaanottamista yhteisön alueelle koskevien jo hyväksyttyjen säädösten seurannasta 22 päivänä joulukuuta 1995 tehdyn neuvoston päätöksen (EYVL C 11, 16.1.1996, s. 1) mukaisesti. Lisäksi asiaa koskee komission ehdotus neuvoston säädökseksi kolmansien maiden kansalaisten jäsenvaltioihin pääsyn sääntöjä koskevan yleissopimuksen tekemisestä (EYVL C 337, 7.11.1997, s. 9), jota tarkastellaan parhaillaan neuvoston asianomaisessa työryhmässä. Lopuksi neuvosto on tietoinen, että rikolliset usein suunnittelevat ja avustavat laitonta maahanmuuttoa, erityisesti Irakista ja sen lähialueelta joukoittain tulevia maahanmuuttajia, mihin arvoisa parlamentin jäsen viittasi kysymyksessään. Tämän vuoksi neuvosto katsoo, että laittoman maahanmuuton estäminen on myös tehokas keino estää rikollisjärjestöjä leviämästä kolmansista maista Eurooppaan. Tässä yhteydessä viitataan EU:n toimintasuunnitelmaan, jonka neuvosto hyväksyi 26. tammikuuta 1998 reagoidakseen Irakista ja sen lähialueelta tulevien maahanmuuttajien määrän viimeaikaiseen kasvuun. Toimintasuunnitelma koskee maahanmuuttajien viimeaikaiseen suureen määrään liittyviä näkökohtia ja sen tavoitteena on toisaalta koota, analysoida ja hyödyntää kaikkia käytettävissä olevia tietoja järjestäytyneen rikollisuuden osallisuudesta laittoman maahanmuuton verkostoihin sekä toisaalta tunnistaa yhteydet muihin kansainvälisen järjestäytyneen rikollisuuden aloihin, joilla kyseiset ryhmät saattavat toimia.